CELEX: 62016CN0217
Language: et
Date: 2016-04-18 00:00:00
Title: Kohtuasi C-217/16: Eelotsusetaotlus, mille on esitanud Efeteio Athinon (Ateena apellatsioonikohus, Kreeka) 18. aprillil 2016 – Euroopa Komisjon versus Comune di Zagori

20.6.2016   
            
            
               ET
            
            
               Euroopa Liidu Teataja
            
            
               C 222/7
            
         Eelotsusetaotlus, mille on esitanud Efeteio Athinon (Ateena apellatsioonikohus, Kreeka) 18. aprillil 2016 – Euroopa Komisjon versus Comune di Zagori
   (Kohtuasi C-217/16)
   (2016/C 222/09)
   Kohtumenetluse keel: kreeka
   
      Eelotsusetaotluse esitanud kohus
   
   Efeteio Athinon (Ateena apellatsioonikohus, Kreeka)
   
      Põhikohtuasja pooled
   
   
      Apellant: Euroopa Komisjon
   
      Vastustaja: Comune di Zagori
   
      Eelotsuse küsimused
   
   
               1.
            
            
               Mis liiki on Euroopa Komisjoni aktid, kui ta teostab oma pädevust määruste nr 2052/88 (1), nr 4253/88 (2) ja nr 4256/88 (3) alusel, ning täpsemalt, kas need komisjoni aktid on avalik-õiguslikud ja nende alusel tekkivad vaidlused on igal juhul sisu poolest haldusvaidlused, eelkõige kui Euroopa Komisjoni poolt määratud kolmanda isiku valduses oleva vara aresti ese on erasektori laen ja kui selle esialgse nõude aluseks, mille rahuldamiseks täitemenetlust läbi viiakse, on avaliku õiguse valdkonda kuuluv õigussuhe, mis on tekkinud eespool viidatud Euroopa Komisjoni aktidest, või on tegemist eraõiguslike aktidega, mille alusel tekkivad vaidlused on tsiviilvaidlused?
            
         
               2.
            
            
               Kui arvestada ELTL artiklit 299 – mille kohaselt reguleerivad Euroopa Komisjoni selliste aktide täitmist, mis panevad rahalise kohustuse muudele isikutele peale riikide, selles riigis kehtivad tsiviilkohtumenetluse normid, mille territooriumil täitmine aset leiab – ja asjaolu, et selle sama artikli üks lõik näeb ette, et täitevmeetmete seaduslikkuse kontroll kuulub liikmesriikide kohtute pädevusse, siis kuidas määratakse kindlaks liikmesriikide kohtute pädevus selle täitmise käigus tekkinud vaidluste lahendamisel, kui siseriikliku õiguse kohaselt on need vaidlused sisu poolest haldusvaidlused, ehk teisisõnu, kui asjaomane õigussuhe kuulub avaliku õiguse valdkonda?
            
         
               3.
            
            
               Kas Euroopa Komisjoni poolt määruste nr 2052/88, nr 4253/88 ja nr 4256/88 alusel antud selliste aktide täitmisel, mis panevad rahalise kohustuse muudele isikutele peale riikide, [määratakse] täitemenetluses võlgnikuks olemine kindlaks siseriikliku või ühenduse õiguse alusel?
            
         
               4.
            
            
               Kui õigussubjekt, kellel lasub rahaline kohustus Euroopa Komisjoni poolt määruste nr 2052/88, nr 4253/88 ja nr 4256/88 alusel antud aktist tulenevalt, on munitsipaalettevõtja, kes on vahepeal tegevuse lõpetanud, […] siis kas vald, kes oli selle ettevõtja ainuaktsionär, vastutab viidatud määruste alusel Euroopa Komisjoni ees kõneluse rahalise kohustuse eest?
            
         
      (1)  EÜT L 181, 12.7.1988, lk 25.
   
      (2)  EÜT L 374, 31.12.1988, lk 1.
   
      (3)  EÜT L 374, 31.12.1988, lk 25.